b'\n_START_ARTICLE_\nKleanthes\n_START_PARAGRAPH_\nKleanthes (m.kreik. \xce\x9a\xce\xbb\xce\xb5\xce\xac\xce\xbd\xce\xb8\xce\xb7\xcf\x82, n. 301\xe2\x80\x93232/252 eaa.) oli antiikin kreikkalainen stoalaiseen koulukuntaan kuulunut filosofi.\n_START_SECTION_\nEl\xc3\xa4m\xc3\xa4\n_START_PARAGRAPH_\nKleanthes oli alun perin nyrkkeilij\xc3\xa4, ja kotoisin Troadin Assoksesta. H\xc3\xa4nen kerrotaan tulleen Ateenaan hallussaan ainoastaan nelj\xc3\xa4 drakmaa._NEWLINE_H\xc3\xa4n kuunteli aluksi kyynikko Krateen luentoja, ja my\xc3\xb6hemmin stoalaisen Zenonin luentoja. H\xc3\xa4n rahoitti itsens\xc3\xa4 ty\xc3\xb6skentelem\xc3\xa4ll\xc3\xa4 \xc3\xb6isin vedenkantajana puutarhurille. H\xc3\xa4net tunnettiin k\xc3\xa4rsiv\xc3\xa4llisen\xc3\xa4, tai ehk\xc3\xa4 mieluummin hitaana, ja siksi h\xc3\xa4n sai lempinimen "Aasi". H\xc3\xa4nen moraaliset ominaisuutensa her\xc3\xa4ttiv\xc3\xa4t kuitenkin laajaa kunnioitusta, ja niinp\xc3\xa4 h\xc3\xa4nest\xc3\xa4 tuli stoalaisen koulun johtaja Zenonin kuoltua vuonna 263 eaa. H\xc3\xa4n jatkoi kuitenkin edelleen my\xc3\xb6s ruumiillista ty\xc3\xb6t\xc3\xa4\xc3\xa4n._NEWLINE_H\xc3\xa4nen oppilaisiina kuuluivat muun muassa h\xc3\xa4nen seuraajansa Khrysippos, sek\xc3\xa4 Makedonian kuningas Antigonos I, jolta h\xc3\xa4n sai 2000 minaa. Diogenes Laertios kertoo h\xc3\xa4nen kuolleen n\xc3\xa4lk\xc3\xa4\xc3\xa4n. H\xc3\xa4nell\xc3\xa4 oli ollut paha ientulehdus, ja siksi h\xc3\xa4n oli joutunut olemaan jonkun aikaa sy\xc3\xb6m\xc3\xa4tt\xc3\xa4. Kun l\xc3\xa4\xc3\xa4k\xc3\xa4rit antoivat h\xc3\xa4nelle j\xc3\xa4lleen luvan sy\xc3\xb6d\xc3\xa4, h\xc3\xa4n sanoi olevansa jo puolimatkassa kuolemaan, joten h\xc3\xa4n jatkoi sy\xc3\xb6m\xc3\xa4tt\xc3\xa4, kunnes kuoli.\n_START_SECTION_\nFilosofia\n_START_PARAGRAPH_\nKleanthes oli filosofiassaan viimeiseen asti uskollinen Zenonille, eik\xc3\xa4 h\xc3\xa4n tuottanut juurikaan mit\xc3\xa4\xc3\xa4n omaleimaista. H\xc3\xa4n kirjoitti noin viisikymment\xc3\xa4 teosta, joista on s\xc3\xa4ilynyt katkelmia. Merkitt\xc3\xa4vin niist\xc3\xa4 on runomuotoinen Hymni Zeukselle. Se on ainoa varhaisen stoalaisuuden ajalta s\xc3\xa4ilynyt l\xc3\xa4hes kokonainen teksti. Kleanthes esitti auringon Jumalan asuinpaikaksi, \xc3\xa4lykk\xc3\xa4\xc3\xa4ksi varjelijaksi, ja toisaalta stoalaisen materialismin mukaisesti elvytt\xc3\xa4v\xc3\xa4ksi tuleksi tai eetteriksi._NEWLINE_Kleantheen mukaan tuli opettaa hyvett\xc3\xa4, joka on sama kuin el\xc3\xa4m\xc3\xa4 luonnon mukaan. Nautinto ei kuitenkaan ole luonnon mukaista. H\xc3\xa4nen omaper\xc3\xa4isin ajatuksensa koski ihmisen sielun olemassaoloa. H\xc3\xa4n oli sit\xc3\xa4 mielt\xc3\xa4, ett\xc3\xa4 sen elinvoima kuoleman j\xc3\xa4lkeen riippuu sen elinvoimasta t\xc3\xa4ss\xc3\xa4 el\xc3\xa4m\xc3\xa4ss\xc3\xa4._NEWLINE_Kleantheen katkelmia l\xc3\xb6ydet\xc3\xa4\xc3\xa4n paitsi Diogenes Laertiokselta my\xc3\xb6s Ciceron ja Senecan t\xc3\xb6ist\xc3\xa4.'